Вадим Васильевич Тирон Монголия республикаһында хеҙмәт иткән Совет Армияһы  офицеры ғаиләһендә тыуа.  Бер йылдан һуң ғаилә даими йәшәү урынына Башҡортостандың Күмертау ҡалаһына күсенә.  Вадим мәктәптең үҙешмәкәр сәнғәт түңәрәгендә әүҙем шөғөлләнә, ә  һуңғараҡ эстрада оркестрында  йырлай башлай. Ул армияла  хәрби ансамблдә хеҙмәт итә. 1971 йылда  Өфө дәүләт сәнғәт институтына уҡырға инә, уны 1976 йылда  тамамлай, ошо уҡ йылда Тирон Бөтә Рәсәй совет йырҙарын башҡарыусыларҙың "Ҡыҙыл ҡәнәфер" конкурсы лауреаты була.  Юғары уҡыу йортоноң дүртенсе курсында уҡ  уны Башҡорт дәүләт опера һәм балет театрына эшкә саҡыралар. Тирон башҡарған тәүге партияларҙың береһе  "Кармен" операһында Данкайре партияһы була.